
    Forord
   
  

  
   Ideen til denne boka kom mens jeg utviklet kurs for lærere i språklig heterogene klasser etter å ha skrevet doktoravhandling om sjangerpedagogikk. Mens boka ble til, observerte jeg mange timer undervisning i norsk, samfunnsfag, naturfag, matematikk, engelsk og historie og snakket med lærere som underviser ungdommer og voksne. Jeg er veldig takknemlig for den rausheten og tilliten lærerne viste ved å invitere meg inn i klasserommet og dele sine refleksjoner med meg.
  

  
   En stor takk går til lærere og ledere ved Larvik Læringssenter, Thor Heyerdahl videregående skole og Oslo Voksenopplæring Sinsen. Takk til Fagbokforlagets redaktør May Helene Solberg for konstruktive råd og kommentarer underveis, og takk til NFFO for økonomisk støtte. Jeg vil også takke Toril Sjo og Elisabeth Bergander for faglig inspirerende samtaler gjennom mange år.
  

  
   Jeg håper boka vil være nyttig for lærerstudenter og lærere i alle fag når de møter mangfoldet av elever i grunnopplæring og voksenopplæring. Mitt ønske er at mer språklig oppmerksom undervisning skal føre til mer mestring og myndiggjøring og bidra til mer likeverdig opplæring i norske klasserom.
  

  
   Oslo i mai 2024
  

  
   
    Hanne Haugli

   Kapittel 1
  

  
   
    
    
    Språklig oppmerksom undervisning
   
  

  
   
   
   Innledning
  

  
   Denne boka handler om undervisning i klasser der elevene representerer et språklig og kulturelt mangfold. Mer spesifikt handler den om hvordan lærere kan arbeide med utvikling av
   
    kunnskapsspråk
   
   (Cummins, 2017) i tekstrike fag
   
   
   som norsk, engelsk, samfunnsfag, naturfag, matematikk og historie. Boka inneholder mange konkrete eksempler fra undervisning for ungdommer og voksne i språklig heterogene klasser, samt lærerrefleksjoner omkring slik undervisning. Grunnleggende lese- og skriveopplæring er ikke hovedanliggende i denne boka.
  

  
   Elever trenger spesifikke språkferdigheter i ulike fag for å lykkes med skolens muntlige og skriftlige sjangre (Gee, 2001, s. 274). I språklig heterogene klasser har elever ulike forutsetninger for å forstå, utvikle og bruke kunnskapsspråk muntlig og skriftlig på norsk. Utfordringer med å lese og skrive ulike typer tekster, og med å oppfatte og gjøre muntlig rede for kunnskap og meninger, vil ofte skyldes at elevene mangler bestemte språkferdigheter. Tekstpraksiser
   
   
   i ulike fag må derfor tydeliggjøres og modelleres, og alle elever må få anledning til å delta i varierte tekstpraksiser. Det er nettopp dette boka vil belyse både teoretisk og gjennom et rikholdig eksempelmateriale.
  

  
   I dette kapittelet forklares først noen sentrale begreper. Deretter skriver jeg litt om det sosiokulturelle språksynet som ligger til grunn for boka, og jeg forklarer hvorfor funksjonell
   
   
   grammatikk kan være et godt redskap for språklig oppmerksom undervisning i alle fag. Sist i kapittelet nevner jeg kort to pedagogiske retninger som bygger på Michael Hallidays
   
    systemisk funksjonelle lingvistikk
   
   (SFL).
   
    SFL-pedagogikk
   
   brukes som felles betegnelse for undervisning som tar utgangspunkt i systemisk funksjonell lingvistikk, og mange av eksemplene i boka har forankring i denne pedagogikken. Språklig oppmerksom undervisning
   
   
   kan bruke elementer fra SFL-pedagogikk. Men først og fremst består språklig oppmerksom undervisning i å ta utgangspunkt i elevers forkunnskaper, å tydeliggjøre kjennetegn ved muntlig og skriftlig fagspråk, og å være klar over hvordan lærere kan tilrettelegge undervisningen slik at alle elever kan være aktive deltakere.
  

  
   
   
   Språklig oppmerksom undervisning
  

  
   
    Språklig oppmerksom undervisning
    
    
   
   er min oversettelse av «linguistically responsive teaching» (Haugli, 2020, s. 6), et uttrykk som er hentet fra Lucas og Villegas (2011). Det betegner undervisning der læreren er oppmerksom på elevenes bakgrunner og språkferdigheter, oppmerksom på språkkravene som stilles til elevene i ulike tekster og oppgaver, og oppmerksom på hvordan man kan støtte elevenes forståelse og språkproduksjon. En slik undervisning inkluderer blant annet samtaler om faglig innhold og formuleringer, modellering av ulike typer tekster og uttrykksmåter, variert arbeid med tekster og oppgaver – og andre språklig oppmerksomme arbeidsmåter som er gunstig for elevenes utvikling av kunnskapsspråk.
  

  
   Språklig oppmerksom undervisning tar høyde for at mange elever ikke har norsk som førstespråk, og at de mestrer undervisningsspråket i varierende grad. Slik undervisning gir også tilstrekkelig støtte til å bygge bro mellom elevenes hverdagsspråk og kunnskapsspråket de møter i skolen. I klasser med stort språklig mangfold kan språklig oppmerksom undervisning bidra til en mer tydelig og inkluderende opplæring som virker sosialt utjevnende (Cummins, 2014; Rose, 2016).
  

  
   En forutsetning for språklig oppmerksom undervisning er at lærerne kjenner elevenes bakgrunner, kunnskaper og ferdigheter, og at de tar hensyn til dette i undervisningen. Språklig oppmerksom undervisning fordrer dermed at lærere interesserer seg for hvem elevene er og hva de kan. Det krever kartlegging, og det krever gode relasjoner mellom lærere og elever. Uten gode relasjoner og samtaler er det vanskeligere å gi en undervisning som er godt tilpasset elevene, og man risikerer at den blir mindre lærerik. Klassene bør derfor ikke være for store.
  

  
   En viktig begrunnelse for språklig oppmerksom undervisning er at et økende antall elever i ordinær undervisning ikke har undervisningsspråket som sitt førstespråk. Dette er et globalt fenomen, som i høyeste grad også gjelder Norge. Men mange lærere er ikke godt nok forberedt på å undervise et faglig innhold for andrespråksinnlærere
   
   
   (Lucas mfl., 2008). Lærerutdanningene må derfor i større grad forberede lærerstudenter i alle fag på å undervise i språklig heterogene klasser. Studenter i alle typer lærerutdanninger (grunnskolelærer, lektor, PPU) kan trenge teoretisk og praktisk opplæring i språklig oppmerksom undervisning.
  

  
   I Finland er språklig oppmerksom undervisning
   
   
   innført i grunnopplæringen (Heikkola mﬂ., 2022), og det har siden 2016 vært en del av ﬁnsk lærerutdanning. Den ﬁnske læreplanen krever at alle lærere er språklig og kulturelt oppmerksomme, at holdninger til språk og språksamfunn blir diskutert, og at språkets rolle for læring, identitet og sosialisering blir forstått (op.cit., s. 3). Læreplanen fastslår videre at i en språklig oppmerksom skole er enhver voksen en språklig modell og en språklærer i sitt fag. Nye krav til lærerne innebærer ikke bare endringer i klasserommet, men stiller også krav til skoleledere og skolens strukturer.
  

  
   Språklig oppmerksomhet i undervisningen er en tverrfaglig tilnærming til arbeid med muntlige og skriftlige tekster som framhever og tydeliggjør fagenes ulike tekstpraksiser.
   
   
   Det er en pedagogisk praksis som bygger på et
   
   
   sosiokulturelt læringssyn og språksyn
   
   
   , og som tilbyr gode verktøy for eksplisitt og inkluderende undervisning. Pedagogikken trekker veksler på nyere forskning på språklig heterogene klasser og flere tiår med forskning på undervisning for andrespråkselever (Lucas mfl., 2008, s. 362).
  

  
   
   
   Språklig heterogene klasser
  

  
   
    Språklig heterogene klasser
    
    
   
   er gjerne mangfoldige både språklig, kulturelt og sosialt (Haugli, 2020, s. 5). Betegnelsen understreker at elevene i en klasse har ulike forutsetninger i møte med skolens fagspråk og fagtekster – de har ulike språklige og kulturelle referanser å knytte ny kunnskap til, de kan ha ulik kunnskap og erfaring med å uttrykke seg muntlig på faglige måter, og med å lese og skrive fagtekster. Elevene vil derfor ha ulike behov for støtte for å kunne forstå, lese og uttrykke seg faglig.
  

  
   For å oppnå god faglig utvikling i språklig heterogene elevgrupper trenger alle elever å få mulighet til å delta i faglige samtaler. Undervisningen må oppmuntre til språkproduksjon og tilrettelegge for at elever bruker fagord og faguttrykk i selvstendige ytringer. Når det er stor variasjon i forkunnskaper og språkferdigheter i klassen, er det nødvendig med mye muntlig aktivitet, tilpasset støtte og diﬀerensiering, og elevene kan trenge tydelig modellering av ulike måter å uttrykke seg på. Både lærerstudenter og mer erfarne lærere kan ha nytte av noen praktiske pedagogiske tilnærminger for å berede grunnen for at alle elever skal kunne lykkes med å utvikle kunnskapsspråk i alle fag.
  

  
   
   
   Noen sentrale begreper i boka
  

  
   I det følgende gis det en kortfattet oversikt over begreper som brukes i denne boka for å omtale språkbruk, språkferdigheter og språklig repertoar. En mer fullstendig oversikt over ord og begreper knyttet til språklige minoriteter i opplæringen finnes hos Nasjonalt senter for flerkulturell opplæring.
   
    
     
      1
     
    
   
  

  
   
    Førstespråk
    
    
   
   brukes om en persons hovedspråk muntlig, eventuelt også skriftlig. Førstespråk kan være synonymt med
   
    morsmål
   
   ,
   
   
   dvs. språket man lærer i familien som barn, men det kan også være språk man tilegner seg senere og som blir ens førstespråk gjennom bruk. Kjelaas og van Ommeren (2022, s. 22) understreker at betegnelsen førstespråk ikke må forstås statisk eller i entall, fordi noen har flere førstespråk, og fordi språkmestring og språkbruk kan endre seg gjennom livet.
  

  
   
    Andrespråk
    
    
   
   brukes her om språk som læres eller er lært i omgivelser der språket er i bruk som dagligspråk, men som ikke er førstespråket til individet. Det kan med andre ord være det tredje, fjerde eller femte
   
   
   språket en person lærer. På engelsk brukes betegnelsen
   
    additional language
   
   , som er et mer passende uttrykk, men vi har ikke en tilsvarende betegnelse på norsk (Haugli, 2020, s. 3). For å understreke at mange elever i norsk skole er i en prosess for å utvikle norskferdigheter, bruker jeg i all hovedsak betegnelsen
   
    andrespråksinnlærer
    
    
   
   i denne boka.
  

  
   I norsk skole brukes
   
    minoritetsspråklig
    
    
   
   om elever som har et annet morsmål enn norsk og samisk i grunnopplæringen. Betegnelsen brukes både om elever i grunnskole og videregående opplæring samt om voksne deltakere. Det er en statisk betegnelse som kategoriserer elever etter språkbakgrunn, men som ikke sier noe om deres språkferdigheter eller behov. Betegnelsen er altså ikke nyttig for å identifisere elever som trenger støtte i sin språkutvikling, og jeg bruker den derfor bare i forbindelse med læreplaner og rettigheter.
  

  
   
   
   
    Flerspråklig
    
    
   
   brukes om individer som har vokst opp med to eller flere språk og som identifiserer seg med disse språkene, eller som bruker flere språk i sin hverdag. Man trenger ikke å beherske språkene like godt for å kunne kalle seg flerspråklig. Fordi engelsk har blitt et dagligdags språk for mange barn og unge, kan vi si at de fleste elever i norsk skole i dag er flerspråklige. Heller ikke denne betegnelsen sier noe om elevers språkferdigheter eller behov.
  

  
   Et
   
    språklig repertoar
    
    
   
   er alle de språklige ressursene et individ har (Gumperz, 1964). Det språklige repertoaret vokser fram fra spedbarnsalderen og utvikles og endres avhengig av bruk, behov og kontekst. De fleste mennesker har et flerspråklig repertoar.
   
    Transspråking
    
    
   
   betegner en flerspråklig praksis der man bruker sine flerspråklige ressurser for å uttrykke seg og skape mening (­Garcia & Wei, 2019). Å bruke flere språk i opplæringen – ikke bare hovedspråket i undervisningen – styrker elevenes kognitive og kreative evner fordi de får bedre mulighet til å delta, det fremmer forståelse og kommunikasjon og skaper mer rettferdighet i undervisningen (Dewilde, 2019).
  

  
   
    Literacy
    
    
   
   betegnet opprinnelig evnen til å lese og skrive, men det dreier seg i utvidet forstand om hvordan vi skaper mening med tekster. I dag viser betegnelsen gjerne til en sammensatt kompetanse i å skape mening med forskjellige tegn og modaliteter (Blikstad-Balas, 2016). Denne kompetansen er en forutsetning for å tilegne seg kunnskap og for å delta i samfunnet.
  

  
   Informasjon skapes, formidles og vurderes på ulike måter i ulike samfunn. Det samme kan vi si om de ulike fagene i skolen – de har ulike
   
    tekstkulturer
    
    
   
   (Håland, 2016) og sine særegne
   
    tekstpraksiser
    
    
   
   . For noen elever er det stor avstand mellom hjemmets og skolens tekstpraksiser. I en skole med stort språklig, sosialt og kulturelt mangfold er det viktig å arbeide for at skolens tekstpraksiser og tekstkulturer i ulike fag blir tilgjengelige for alle elever. Cummins (2017) bruker betegnelsen
   
    kunnskapsspråk
    
    
   
   om språklige registre som gjør at elever kan lykkes i skolen. Det kunnskapsrelaterte skolespråket skiller seg fra hverdagsspråket på mange måter, og oppstår gjennom utvikling av språklige registre og spesifikke språkferdigheter parallelt med tilegnelse av ny kunnskap i ulike fag.
  

  
   
   
   Begreper knyttet til det sosiokulturelle læringssynet
  

  
   Lev Vygotskijs
   
   
   teorier om
   
   
   utvikling av tanke, språk og læring er viktige for det sosiokulturelle
   
   
   læringssynet,
   
   
   som denne boka bygger på. En grunntanke er at læring skjer gjennom deltakelse i sosiale praksiser som foregår i sosiale fellesskap, og at språk og tanke er nært forbundet. Jeg vil kort framheve tre sentrale begreper. Det første er
   
    mediering
   
   ,
   
   
   som betyr formidling. Ifølge Vygotskij
   
   
   (2001) involverer menneskelig aktivitet og mentale funksjoner bruk av verktøy, kulturelle praksiser og gjenstander. Det viktigste av alle medierende redskaper er språk, som blant annet inkluderer verbalspråk, kroppsspråk og ulike tegn og symboler. Språket tillater oss å formidle våre tanker og følelser til hverandre. Å kunne uttrykke seg på passende måter muntlig og skriftlig i ulike sammenhenger er avgjørende for vellykket samhandling og for å kunne delta fullt ut på alle samfunnsområder.
  

  
   Et annet sentralt begrep er
   
    den nærmeste utviklingssonen
   
   . Det forklares gjerne som avstanden mellom det man kan klare alene, og det man kan klare sammen med en som er mer kompetent, f.eks. en lærer. Mercer (2002) videreutvikler begrepet og foreslår at det finnes en
   
    intermental utviklingssone
    
    
   
   i enhver undervisningssituasjon. Det refererer til den felles forståelsen lærere og elever skaper sammen gjennom aktiviteter i opplæringen. Disse innsiktene har noen konsekvenser for undervisning (Gibbons, 2006). For det første kan man se undervisning og læring som interaktive prosesser der alle deltakerne har aktive roller, både lærere og elever. For det andre representerer tanken om forståelse og utvikling i et fellesskap et potensial for både lærere og elever. Det har også implikasjoner for undervisning for andrespråkselever, for eksempel når det gjelder læring i fellesskap gjennom samtaler.
  

  
   Dette er svært relevant i en språklig oppmerksom undervisning. Det tredje begrepet jeg vil trekke fram, er
   
    stillasbygging
   
   ,
   
   
   som først ble introdusert av psykologen Jerome Bruner (Wood, Bruner & Ross, 1976). Stillasbygging betegner i undervisningssammenheng den midlertidige assistansen som gjør elever i stand til å klare noe de ikke greier alene. Støtten kan gis individuelt eller i fellesskap, av lærer eller medelever. Stillasbygging er kvalitativt annerledes enn hjelp, fordi målet er å støtte elever til å klare framtidige oppgaver i nye sammenhenger uten støtte. I andrespråkssammenheng vil stillasbygging bidra til at elever mestrer språklige utfordringer og blir i stand til å bruke språk på nye måter (Gibbons, 2006).
  

  
   
   
   Språkferdigheter og læring
  

  
   Vygotskij
   
   
   framhever at verbalspråket er vårt viktigste medierende redskap
   
   
   for å forstå hva andre mener og tenker, og for å formidle våre egne tanker og meninger. Det betyr at utvikling av ny kunnskap er nært forbundet med utvikling av kunnskaps
   
    språk
   
   .
   
   
   Elevene må utvikle spesifikke språkferdigheter for å mestre skolens muntlige og skriftlige sjangre i ulike fag (Gee, 2012). Det innebærer at lærere
   
    i alle fag
   
   må rette oppmerksomhet mot ord, språklige strukturer og sjangertrekk i arbeid med fagtekster og i samtaler om faglige emner.
  

  
   I et spesialnummer av det danske tidsskriftet
   
    Sprogforum
   
   (2016) understrekes språkets nøkkelfunksjon for faglig læring, og at en økt satsning på skriftlighet kan bidra til å løfte alle elever faglig, særlig andrespråksinnlærere. Denne erkjennelsen innebærer at vi må legge mer vekt på språk i all undervisning (Lucas & Villegas, 2011, s. 56). Når språk og skriftlighet skal ha en større plass i undervisningen, trenger lærere i alle fag tilstrekkelig kunnskap om fagspråk og fagtekster, og de trenger redskaper for å kunne tydeliggjøre hva som kjennetegner ulike tekstpraksiser.
  

  
   Hva slags kunnskap trenger så lærere for å kunne tilby elevene en språklig oppmerksom undervisning? Hvilke redskaper har lærere for å tydeliggjøre f.eks. forskjellen mellom å beskrive, forklare, argumentere og reﬂektere? Hvilke verktøy har de for å vise hvordan vi varierer språk etter situasjon og hensikt? Målet med denne boka er å vise hvordan språklig oppmerksom undervisning kan foregå, og hvordan elementer av SFL-pedagogikk kan inngå i slik undervisning.
  

  
   I undervisning i alle fag er det behov for en grammatikk som håndterer både form og funksjon, og som forklarer forholdet mellom dem på en systematisk måte (Derewianka, 2003). Så hva er forskjellen på tradisjonell grammatikk og funksjonell grammatikk?
  

  
   
   
   Systemisk funksjonell lingvistikk – SFL
  

  
   Tradisjonell grammatikk
   
   
   har utgangspunkt i et strukturalistisk syn på språk, og beskriver språket som et abstrakt system av ord i ulike kategorier. Tradisjonell (formell) grammatikk identifiserer f.eks. ordklasser,
   
   
   observerer hvordan ord kan kombineres til ledd og setninger,
   
   
   og hvordan ulike ord bøyes. En slik inndeling tillater oss å systematisere og tenke analytisk om språk, men den har lite å si om hvordan vi
   
    bruker
   
   språk på ulike måter og
   
    med ulike hensikter
   
   i ulike situasjoner.
  

  
   
    Funksjonell grammatikk
    
    
   
   har utgangspunkt i et sosiokulturelt syn på
   
   
   språk,
   
   
   og beskriver hvordan vi bruker språk for å utrette ulike ting, f.eks. overbevise noen, beskrive eller forklare noe. Oppmerksomheten rettes mot kommunikasjons­situasjonen og en effektiv språkbruk: Hvordan oppnår vi best vår kommunikative hensikt? Funksjonell grammatikk er orientert mot språkbruk og språkhandlinger, og hvilke språklige valg som er hensiktsmessige i ulike sammenhenger.
  

  
   Systemisk funksjonell lingvistikk
   
   
   (SFL) er en helhetlig språkteori utviklet av lingvisten Michael Halliday
   
   
   (Halliday & Matthiessen, 2014). Teorien handler om språk i bruk, men også om språk som system og om språkvalg i ulike sammenhenger. Måten vi skaper mening på, er nært knyttet til konteksten – både den overordnede kulturelle konteksten og den konkrete kommunikasjonssituasjonen. Hva som regnes som passende språkbruk, avhenger av hensikt og situasjon.
  

  
   
   
   SFL-pedagogikk
  

  
   Ved hjelp av systemisk funksjonell lingvistikk kan vi synliggjøre hvordan vi skaper mening på forskjellige måter, og dermed gjøre kunnskap om fagspesifikke uttrykksmåter og sjangre mer tilgjengelig for elevene. Undervisning som retter oppmerksomhet mot varierende språkbruk i ulike kontekster, kan være mer fruktbar enn formell grammatikk i undervisningssammenheng (f.eks. Bock, 2016; Haugen, 2019; Mulvad, 2016) og bidrar til å utvikle elevenes språklige bevissthet.
   
   
   Gjennom språklig oppmerksom undervisning lærer elever å reflektere over sine valgmuligheter i den aktuelle kommunikasjonssituasjonen (Mulvad, 2016). Slik innebærer SFL-pedagogikk ikke bare at elevene utvikler et språklig repertoar
   
   
   for å kunne kommunisere kritisk og kreativt i ulike kommunikasjonssituasjoner; de utvikler også et metaspråk
   
   
   for å snakke om språk. Et felles metaspråk i klassen er et godt verktøy for å snakke om kjennetegn ved ulike typer tekster.
  

  
   SFL-pedagogikk
   
   
   har vist seg å være gunstig i språklig heterogene klasser,
   
   
   der elever har ulike forutsetninger for å snakke, lese og skrive på faglige måter. En slik tydelig undervisning som retter oppmerksomhet mot språk og struktur i alle typer tekster, kan bidra til sosial utjevning i skolen, fordi den bygger bro mellom hverdagsspråket og kunnskapsspråket for elever som opplever stor avstand mellom hjemmets og skolens tekstpraksiser (Rose, 2016, s. 31). SFL-pedagogikk er også gunstig i
   
   
   språklig heterogene klasser fordi prinsipper for andrespråksinnlæring er innbakt i pedagogikken, i arbeidsmåtene og i ideologien som ligger til grunn. En språklig oppmerksom og eksplisitt pedagogikk
   
   
   kan altså bidra til å gi alle elever, uansett bakgrunn, bedre tilgang til skolens kunnskapsspråk (Mulvad, 2016, s. 13). Det er utviklet to ulike modeller av SFL-pedagogikk
   
   
   :
   
    registermodellen
    
    
   
   og
   
    sjangermodellen
    
    
   
   (Holmberg, 2012).
  

  
   
   
   Registermodellen
  

  
   Registermodellen (som kalles «språkbasert undervisning
   
   
   » i Danmark) retter oppmerksomheten mot situasjonskonteksten
   
   
   , det vil si den umiddelbare sammenhengen rundt det som sies eller skrives. Det er situasjonskonteksten som avgjør hva som er en god måte å uttrykke seg på: Passer det å uttrykke seg på en uformell måte, eller krever situasjonen at man uttrykker seg mer formelt? Er det greit å bruke
   
   
   hverdagsspråk, eller er det nødvendig å bruke fagtermer? Er relasjonen mellom avsender og mottaker personlig eller mer distansert? På hvilken måte formidles budskapet – muntlig og nærværende, eller skriftlig, med avstand i tid og sted? Er innholdet i budskapet konkret og hverdagslig eller avansert og abstrakt? I kommunikasjonssituasjonen velger vi fra vårt språklige register
   
   
   , som kan være ﬂerspråklig. Dette registeret kan visualiseres langs en akse, der venstre del av aksen representerer hverdagslig språkbruk og høyre del representerer det vi kan kalle kunnskapsspråk
   
   
   .
  

  
   [image: dekorativ illustrasjon]
   
    Figur 1.1 Språklig register fra hverdagsspråk til kunnskapsspråk (etter Polias mfl., 2017).
   

  

  
   Undervisning etter registermodellen kan beskrives som en kjede av faglige aktiviteter og språkbrukssituasjoner. Hvert ledd er en forutsetning for og forberedelse til neste ledd i kjeden (Mulvad, 2012, s. 7). Språkbasert undervisning
   
   
   tydeliggjør språklige valg i situasjonskonteksten ved at elevene får eksplisitt støtte til å utvikle et repertoar av måter å skape betydning på, knyttet til tekstpraksiser i ulike fag (Kabel, 2017, s. 88). Slik undervisning kan være nyttig for alle elever, men er spesielt viktig for andrespråkselever.
  

  
   
   
   Sjangermodellen
  

  
   Med
   
    sjangermodellen
    
    
   
   sikter jeg til den delen av SFL-pedagogikken som er inspirert av australsk
   
    sjangerpedagogikk
   
   .
   
   
   Sjangerpedagogikk er en type eksplisitt og støttende
   
   
   skriveundervisning som ble utviklet i Sydney fra 1980-tallet og framover med sikte på å inkludere og myndiggjøre elever med mindre privilegert bakgrunn. Undervisningen retter oppmerksomhet mot vanlige språkhandlinger
   
   
   i skolen, f.eks. å fortelle, gjenfortelle, beskrive, forklare, instruere og argumentere (Gibbons, 2015, s. 102). Tekster med samme hensikt (f.eks. instruksjoner) har noen fellestrekk fordi de tjener de samme kommunikative formålene. Sjangerbasert undervisning gir systematisk opplæring i hva som kjennetegner språk og struktur i ulike typer tekster.
  

  
   
    Sirkelen for undervisning og læring
    
    
   
   ble utviklet som et verktøy for planlegging og gjennomføring av sjangerpedagogisk undervisning (Callaghan & Rothery, 1988). Siden er den videreutviklet i mange ulike varianter, vanligvis med fire til fem steg.
  

  
   [image: dekorativ illustrasjon]
   
    Figur 1.2 Sirkelen for undervisning og læring (etter Polias mfl., 2017).
   

  

  
   Som det framgår av modellen, er vanlige arbeidsmåter i sjangerpedagogikk
   
   
   å bygge kunnskap om emne og sjanger (steg 1), å analysere eller dekonstruere modelltekster
   
   
   (steg 2) og å skrive tekster i fellesskap, også kalt felles konstruksjon
   
   
   (steg 3). Disse tre stegene fungerer både som forberedelse og støtte til å skrive en individuell tekst (steg 4).
  

  
   Forskjellen mellom registermodellen
   
   
   og sjangermodellen
   
   
   ligger i hva man fokuserer på i undervisningen. Registermodellen retter fokus mot språkbrukssituasjoner og tekster i en bestemt sammenheng, mens sjangermodellen retter fokus mot overordnede teksttyper
   
   
   i skolen (Mulvad, 2016, s. 20). Det er ingen motsetning mellom modellene, og de kan fint utfylle hverandre (Bock, 2016).
  

  
   
   
   
   
   Feltarbeid på tre skoler
  

  
   I arbeidet med å skrive denne boka har jeg gjennomført feltarbeid på tre skoler som alle har språklig heterogene klasser. Jeg observerte til sammen 78 undervisningsøkter i seks fag der samtale, lesing og skriving sto sentralt. Det ble skrevet notater fra samtaler med 23 lærere og ledere, samt fra uformelle samtaler med elever og deltakere. I kombinasjonsklasse
   
   
   for ungdommer observerte jeg undervisning i fem grunnskolefag (norsk, engelsk, samfunnsfag, naturfag og matematikk). Jeg observerte tre ulike elevgrupper, der én gruppe var på et grunnleggende nivå i norsk, mens de to andre var på høyere nivå i alle fag og forberedte seg på å starte i vg1. I videregående opplæring for voksne observerte jeg undervisning i seks studieforberedende fag (norsk, engelsk, samfunnsfag, historie, naturfag og matematikk). Her fulgte jeg både forberedende og eksamensrettede kurs, klasser som fulgte læreplan i norsk og læreplan for elever med kort botid, og jeg observerte undervisning både på dagtid og kveldstid. I norskopplæring for voksne observerte jeg norskkurs fra nivå A1 til B2, i differensierte klasser etter nivå og progresjon. Jeg gjorde ikke observasjoner av undervisning i klasser med langsom progresjon.
  

  
   I og med at jeg observerte undervisning i ulike fag, på ulike nivåer og i ulike skoleslag for elever og deltakere med ulike bakgrunner og behov, varierte det språklige fokuset i de observerte undervisningstimene. Det kunne handle om ordforklaringer og konstruksjon av enkle setninger, formidling av et faglig innhold med vekt på begrepsforståelse, arbeid med oppbygning og utvikling av setningsledd, avsnitt og struktur i ulike typer tekster og sjangre, osv. Til sammen illustrerer eksemplene fra de tre skolene (beskrevet i kapittel 6, 7 og 8) et variert arbeid med ord- og begrepsforståelse, språklige strukturer og utvikling av kunnskapsspråk på ulike nivåer.
   
    
     
      2
     
    
   
  

  
   Grunnen til at jeg gjennomførte feltarbeid ved disse skolene er deres lange erfaring med undervisning i klasser med språklig og kulturelt mangfold og en høy grad av andrespråkskompetanse blant de ansatte. Skolene har diﬀerensierte og tilrettelagte tilbud for deltakere med ulik skolebakgrunn og norskferdigheter, og i mange klasser brukes ﬂerspråklighet som en ressurs i undervisningen. Noen av lærerne har deltatt på kurs i SFL-pedagogikk, mens andre har deltatt i et treårig utviklingsarbeid i sjangerpedagogikk,
   
   
   og de bruker elementer av denne pedagogikken i sin undervisning. Eksempler og lærerreﬂeksjoner i denne boka kan knyttes til mange kjennetegn ved språklig oppmerksom undervisning,
   
   
   og kan derfor være nyttige for lærere og lærerstudenter som skal undervise i klasser med språklig, sosialt og kulturelt mangfold.
  

  
   I neste kapittel skal vi se nærmere på noen forhold lærere i språklig heterogene klasser
   
   
   kan ha nytte av å være oppmerksomme på, blant annet hva som kjennetegner andrespråksutvikling, hvordan utvikling av språklige registre foregår, og trekk ved stillasbygging som er gunstige for andrespråksinnlærere. Når elever har ulike forutsetninger og forkunnskaper i møte med skolens tekster, er det viktig å skape en felles plattform å bygge kunnskap på. En måte å bygge en slik felles plattform på er å legge stor vekt på språklig oppmerksomme samtaler som synliggjør fagspesiﬁkke uttrykksmåter
   
   
   ved hjelp av felles språkkunnskap – et metaspråk.

